CELEX: 32017R1352
Language: hu
Date: 2017-04-18 00:00:00
Title: A Bizottság (EU) 2017/1352 felhatalmazáson alapuló rendelete (2017. április 18.) az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló bizottsági rendelet módosításáról

21.7.2017   
            
            
               HU
            
            
               Az Európai Unió Hivatalos Lapja
            
            
               L 190/1
            
         A BIZOTTSÁG (EU) 2017/1352 FELHATALMAZÁSON ALAPULÓ RENDELETE
   (2017. április 18.)
   az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló bizottsági rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
   mivel:
   
               (1)
            
            
               Az 1380/2013/EU rendelet kirakodási kötelezettséget ír elő az összes, a fogási korlátok és – a Földközi-tengeren – a minimális méretre vonatkozó szabályok hatálya alá tartozó faj tekintetében („kirakodási kötelezettség”). A szóban forgó rendelet 15. cikkének (1) cikke olyan halászati tevékenységekre vonatkozik, amelyeket az uniós vizeken folytatnak, vagy uniós halászhajókkal az uniós vizeken kívül, harmadik országok felségterületéhez vagy joghatósága alá nem tartozó vizeken folytatnak.
            
         
               (2)
            
            
               Az 1386/2007/EK tanácsi rendelet (2) megállapítja az Északnyugat-atlanti Halászati Szervezet (NAFO) szabályozási területén alkalmazandó védelmi és végrehajtási intézkedéseket (3); az Unió 1978-ban csatlakozott a szervezethez. A NAFO egyes védelmi és végrehajtási intézkedései visszadobási kötelezettséget állapítanak meg néhány olyan faj fogásaira és járulékos fogásaira vonatkozóan, amelyekre a kirakodási kötelezettséget alkalmazni kell.
            
         
               (3)
            
            
               Az 1380/2013/EU rendelet 15. cikkének (2) bekezdése felhatalmazza a Bizottságot, hogy felhatalmazáson alapuló jogi aktusokat fogadjon el a nemzetközi kötelezettségek uniós jogban történő végrehajtása céljából, ideértve különösen a kirakodási kötelezettségtől való eltéréseket.
            
         
               (4)
            
            
               Az (EU) 2015/98 felhatalmazáson alapuló bizottsági rendelet (4) eltéréseket állapít meg a 2015. január 1-jétől alkalmazandó kirakodási kötelezettségtől a kapellánfogásokra és -járulékos fogásokra vonatkozóan, amelyeket a NAFO védelmi és végrehajtási intézkedéseiről szóló dokumentum értelmében vissza kell dobni.
            
         
               (5)
            
            
               A kirakodási kötelezettség legkésőbb 2017. január 1-jétől további, halászatot meghatározó fajokra is vonatkozik, beleértve a NAFO szabályozási területén kifogott fajokat.
            
         
               (6)
            
            
               A NAFO védelmi és végrehajtási intézkedéseiről szóló dokumentum 5. cikke szerint a NAFO szabályozási területén kifogott egyes állományok a fogási korlátok hatálya alá tartoznak a NAFO 3M körzet norvéggarnéla-állománya kivételével, ahol az állománygazdálkodás a halászati erőkifejtés kiosztása útján történik.
            
         
               (7)
            
            
               A NAFO védelmi és végrehajtási intézkedéseiről szóló dokumentum 6. cikke korlátozza a fogási vagy halászati erőkifejtési korlátok hatálya alá tartozó állományok járulékos fogásainak fedélzeten tartható mennyiségét. A NAFO védelmi és végrehajtási intézkedéseiről szóló dokumentum 6. cikke (3) bekezdésének d) pontja – amelyet az 1386/2007/EK tanácsi rendelet 4. cikkének (2) bekezdése hajtott végre – kimondja, hogy abban az esetben, ha halászati tilalom van érvényben, a járulékos fogásnak minősülő fajok fedélzeten tartott mennyiségét legfeljebb 1 250 kg-ra vagy 5 %-ra kell korlátozni attól függően, hogy melyik érték a nagyobb.
            
         
               (8)
            
            
               Ezen túlmenően a NAFO védelmi és végrehajtási intézkedéseiről szóló dokumentum 14. cikke – amelyet az 1386/2007/EK tanácsi rendelet 10. cikke hajtott végre – megállapítja, hogy semmilyen hajó nem tarthat fedélzetén az alkalmazandó legkisebb méretnél kisebb méretű halakat, és hogy az ilyen halakat haladéktalanul vissza kell engedni a tengerbe.
            
         
               (9)
            
            
               A NAFO védelmi és végrehajtási intézkedéseiről szóló dokumentum IA. melléklete tartalmazza valamennyi, fogási korlát hatálya alá tartozó NAFO-állományok éves kvótáját felsoroló táblázatot.
            
         
               (10)
            
            
               A NAFO védelmi és végrehajtási intézkedéseiről szóló dokumentum 5., 6. és 14. cikke együttesen kötelezettséget ír elő a meghatározott fogási-, vagy járulékos fogási korlátok feletti fogások visszadobására vonatkozóan. A NAFO szabályozási területén halászó uniós hajók tekintetében a NAFO területén folytatott alábbi halászati tevékenységek érintettek: közönséges tőkehal (a 2J3KL, 3M, 3NO körzetben), vörös lepényhal (a 3L és 3NO körzetben), érdes laposhal (a 3M és a 3LNO körzetben), sebes kalmár (a 3-as és a 4-es alterületen), sárgafarkú lepényhal (a 3LNO körzetben), a grönlandi laposhal (a 3LMNO körzetben), a vörös álsügérek (a 3LN, 3M, 3O körzetben és a 2-es alterületen, valamint az 1F és 3K körzetben), fehér villás tőkehal (a 3NO körzetben) és norvég garnéla (a 3LNO körzetben). Annak érdekében, hogy az Unió eleget tegyen nemzetközi kötelezettségeinek, valamint a halászok jogbiztonságának garantálása érdekében egyértelműen meg kell határozni azokat a helyzeteket, amelyekben a kirakodási kötelezettség nem alkalmazandó.
            
         
               (11)
            
            
               Helyénvaló helyesbíteni a NAFO-terület megnevezését – amelyre az (EU) 2015/98 felhatalmazáson alapuló rendelet által előírt intézkedések alkalmazandók –, oly módon, hogy az említett rendeletben a „NAFO-egyezmény hatálya alá tartozó terület” kifejezést a „NAFO szabályozási terület” kifejezésre kell cserélni.
            
         
               (12)
            
            
               Az (EU) 2015/98 felhatalmazáson alapuló rendeletet ezért ennek megfelelően módosítani kell.
            
         
               (13)
            
            
               Figyelemmel az 1380/2013/EU rendelet 15. cikkének (1) bekezdésében meghatározott időkeretre, e rendeletnek a kihirdetését követően azonnal hatályba kell lépnie,
            
         ELFOGADTA EZT A RENDELETET:
   1. cikk
   Az (EU) 2015/98 felhatalmazáson alapuló rendelet a következőképpen módosul:
   
               1.
            
            
               A 2. cikk a következőképpen módosul:
               
                           a)
                        
                        
                           az 1. pont helyébe a következő szöveg lép:
                           
                                       „1.
                                    
                                    
                                       A »NAFO szabályozási terület« az északnyugat-atlanti halászatban folytatandó jövőbeni többoldalú együttműködésről szóló egyezmény (NAFO-egyezmény) I. cikkének (2) bekezdésében meghatározott terület.”
                                    
                                 
                     
                           b)
                        
                        
                           A 2. pontot el kell hagyni.
                        
                     
         
               2.
            
            
               Az (EU) 2015/98 felhatalmazáson alapuló rendelet III. fejezete helyébe a következő szöveg lép:
               „III. FEJEZET
               
                  NAFO SZABÁLYOZÁSI TERÜLET
               
               6. cikk
               A járulékos fogási korlátok kiszámítása
               (1)   Az e rendeletben említett járulékos fogási korlátok a NAFO védelmi és végrehajtási intézkedéseiről szóló dokumentum IA. mellékletében felsorolt állományokra alkalmazandók (fajok és körzetek kombinációja).
               (2)   Az egyes állományok tekintetében a járulékos fogások e rendeletben említett százalékos arányának kiszámítása az adott állomány fedélzeten tartott fogásának és a fedélzeten tartott összes állomány fogásának az arányán alapul.
               (3)   Az e rendeletben említett fogások és százalékos arányok az ellenőrzés idején a fedélzeten tartott fogások tömegére utalnak és kiszámításuk a halászati naplóban szereplő számadatok alapján körzetenként történik. Ettől eltérve, a tengerfenéken élő halfajok járulékos fogásainak kiszámításakor a norvég garnélafogásokat nem kell figyelembe venni.
               6a. cikk
               A NAFO szabályozási területre vonatkozó általános eltérések
               (1)   Az 1380/2013/EU rendelet 15. cikkének (1) bekezdésétől eltérve a NAFO szabályozási területen a kötelező erejű uniós jogi aktusokban meghatározott fogási korlátokon felül kifogott halak nem tarthatók a fedélzeten.
               (2)   Az 1380/2013/EU rendelet 15. cikkének (1) bekezdésétől eltérve azon fajok esetében, amelyekre vonatkozóan a fogási korlát valamely kötelező erejű uniós jogi aktus szerint 0, az 1386/2007/EK rendelet 4. cikkének (2) bekezdését kell alkalmazni, amely tiltja az 1 250 kg vagy 5 % feletti mennyiségű (amelyik a kettő közül a nagyobb) járulékos fogások fedélzeten tartását.
               (3)   Az 1380/2013/EU rendelet 15. cikkének (1) bekezdésétől eltérve az 1386/2007/EK rendelet 10. cikkét kell alkalmazni, amely előírja, hogy az utóbbi rendelet III. mellékletében előírt legkisebb kifogható méretek alatti halakat haladéktalanul vissza kell engedni a tengerbe.
               6b. cikk
               Közönséges tőkehal a NAFO 3NO körzetben
               Az 1386/2007/EK rendelet 4. cikkének (2) bekezdésétől eltérve, amennyiben a fogási korlát valamely kötelező erejű uniós jogi aktus szerint 0, a NAFO 3NO körzetben járulékosan kifogott közönséges tőkehal 1 000 kg vagy 4 % feletti mennyiségben (amelyik a kettő közül a nagyobb) nem tartható a fedélzeten.
               6c. cikk
               Érdes laposhal a NAFO 3LNO körzetben
               Az 1386/2007/EK rendelet 4. cikkének (2) bekezdésétől eltérve, amennyiben a fogási korlát valamely kötelező erejű uniós jogi aktus szerint 0, a NAFO 3LNO körzetben sárgafarkú lepényhalra irányuló célzott halászat során járulékosan kifogott érdes laposhal 15 % feletti mennyiségben nem tartható a fedélzeten.
               6d. cikk
               Sárgafarkú lepényhal a NAFO 3LNO körzetben
               (1)   Az 1386/2007/EK rendelet 4. cikkének (2) bekezdésétől eltérve, amennyiben a fogási korlát valamely kötelező erejű uniós jogi aktus szerint 0, a NAFO 3LNO körzetben járulékosan kifogott sárgafarkú lepényhal 2 500 kg vagy 10 % feletti mennyiségben (amelyik a kettő közül a nagyobb) nem tartható a fedélzeten.
               (2)   Amennyiben a NAFO által a szerződő felek számára a sárgafarkú lepényhalra vonatkozóan – az állomány meghatározott százalékos aránya nélkül – kijelölt fogási korlátot elérik, a járulékosan kifogott sárgafarkú lepényhal 1 250 kg vagy 5 % feletti mennyiségben (amelyik a kettő közül a nagyobb) nem tartható a fedélzeten.
               6e. cikk
               Vörös álsügérek a NAFO 3M körzetben
               Amíg a vörös álsügérekre irányuló célzott halászat a NAFO 3M körzetben átmenetileg fel van függesztve, mivel az éves fogási korlát 50 %-át elérték, a járulékosan kifogott vörös álsügérek 1 250 kg vagy 5 % feletti mennyiségben (amelyik a kettő közül a nagyobb) nem tartható a fedélzeten.”
            
         2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. április 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  A Tanács 1386/2007/EK rendelete (2007. október 22.) az Északnyugat-atlanti Halászati Szervezet szabályozási területén alkalmazandó védelmi és végrehajtási intézkedések megállapításáról (HL L 318., 2007.12.5., 1. o.).
   
      (3)  A Tanács 3179/78/EGK rendelete (1978. december 28.) az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről (HL L 378., 1978.12.30., 1. o.).
   
      (4)  A Bizottság (EU) 2015/98 felhatalmazáson alapuló rendelete (2014. november 18.) az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról (HL L 16., 2015.1.23., 23. o.).